《刘聚卿属题翁覃溪书金刚经塔图本》
清代·郑孝胥

柳书精拓《金刚经》，近出燉煌之石室。唐人写经此其最，见之使人每自失。

聚卿示我初有悟，结构艰辛扫圆滑。书来复示经塔本，细楷乃是覃溪笔。

一塔适成经一部，共嗟此老太巧密。名流好事殊可喜，叶氏刊传妙无匹。

陶斋收藏甲天下，独肯为子舍珍物。翩翩诗字含古味，骎骎北平欲度越。

尔来时事愈难挽，志士灰心竞学佛。好持此经礼浮图，收拾精魂敛心骨。

回文哀怨谁复谅，苏蕙英灵久埋没。题成卷图起看天，飞鸽喧空绕双阙。

作者简介：郑孝胥，（1860年5月2日——1938年）字苏龛（苏堪），一字太夷,号海藏，尝取东坡‘万人如海一身藏’诗意，颜所居曰‘海藏楼’，世称‘郑海藏’。中国福建省闽侯县人。工诗，擅书法，为诗坛“同光体”宣导者之一。著有《海藏楼诗集》。